SK Úradný vestník Európskej únie C 78/24

Oznámenie o začatí opätovného prešetrovania podľa článku 12 nariadenia Rady (ES) č. 384/96 o antidumpingových opatreniach uplatniteľných na dovoz ručných paletových vozíkov a ich základných častí s pôvodom v Čínskej ľudovej republike

(2006/C 78/06)

Komisia dostala žiadosť podľa článku 12 nariadenia Rady (ES) č. 384/96 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1), naposledy zmeneného a doplneného nariadením Rady (ES) č. 117/2005 (2), na prešetrenie, či antidumpingové opatrenia uložené na dovoz ručných paletových vozíkov a ich základných častí s pôvodom v Čínskej ľudovej republike mali vplyv na vývozné ceny, ceny opätovného predaja alebo následné predajné ceny v Spoločenstve.

1. Žiadosť o opätovné prešetrovanie

Žiadosť podali 16. 2. 2006 štyria výrobcovia v Spoločenstve (BT Products AB, Franz Kahl GmbH, Bolzoni Auramo SpA, Pramac Lifter S.p.A. (ďalej len „žiadatelia“), ktorých výroba predstavuje podstatnú časť, v tomto prípade viac ako 70 %, z celkovej výroby Spoločenstva ručných paletových vozíkov a ich základných častí.

2. Výrobok

Príslušným výrobkom sú ručné paletové vozíky a ich základné časti, t. j. podvozok a hydraulika s pôvodom v Čínskej ľudovej republike (ďalej len „príslušný výrobok“), v súčasnosti zatriedený do kódov KN ex 8427 90 00 a ex 8431 20 00. Tieto kódy KN sa uvádzajú iba pre informáciu.

3. Existujúce opatrenia

Opatrením v súčasnosti platným je konečné antidumpingové clo uložené nariadením Rady (ES) č. 1174/2005 (3).

4. Dôvody opätovného prešetrovania

Žiadatelia predložili dostatočné dôkazy, ktorými sa preukázalo, že antidumpingové clo uložené na ručné paletové vozíky a ich základné časti s pôvodom v Čínskej ľudovej republike neviedlo k žiadnemu pohybu ani dostatočnému pohybu cien opätovného predaja alebo následných predajných cien v Spoločenstve. V skutočnosti dôkazy obsiahnuté v žiadosti ukazujú, že ceny opätovného predaja príslušného výrobku v Spoločenstve zostali na tej istej úrovni, čo viedlo k zvýšeného dumpingu, ktorý sťažoval zamýšľané platné nápravné účinky opatrení.

Žiadatelia poskytli dôkazy o tom, že dovoz príslušného výrobku z Čínskej ľudovej republiky naďalej pokračuje v značných množstvách.

5. Postup

Komisia po porade s poradným výborom stanovila, že žiadosť bola podaná výrobným odvetvím Spoločenstva alebo v jeho mene a že existujú dostatočné dôkazy na odôvodnené začatie prešetrovania, a týmto začína opätovné prešetrovanie, pokiaľ ide o ručné paletové vozíky a ich základné časti s pôvodom v Čínskej ľudovej republike v súlade s článkom 12 základného nariadenia.

a) Dotazníky

Na získanie informácií nevyhnutných na prešetrovanie Komisia pošle dotazníky stranám uvedeným v žiadosti alebo stranám spolupracujúcim na prešetrovaní, ktoré viedlo k opatreniam, ktoré sú predmetom tohto opätovného prešetrovania, predovšetkým vývozcom/výrobcom v Čínskej ľudovej republike, všetkým združeniam vývozcov/výrobcov, dovozcom, všetkým združeniam dovozcov, užívateľom a orgánom príslušnej vyvážajúcej krajiny.

V každom prípade všetky zainteresované strany by mali bezodkladne faxom kontaktovať Komisiu, aby zistili, či sú uvedené v žiadosti, a ak je to potrebné, požiadať o dotazník v rámci lehoty stanovenej v ods. 6 písm. a) keďže lehota stanovená v ods. 6 písm. b) tohto oznámenia sa týka všetkých zainteresovaných strán.

b) Zhromažďovanie informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné, ako sú vo vyplnených dotazníkoch, a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v ods. 6 písm. b).

Komisia môže okrem toho vypočuť zainteresované strany, pokiaľ predložia žiadosť, ktorá preukáže, že existujú osobitné dôvody, pre ktoré by mali byť vypočuté. Táto žiadosť sa musí predložiť v rámci lehoty stanovenej v ods. 6 písm. c).

6. Lehoty

a) Pre strany na vyžiadanie dotazníka

Všetky zainteresované strany, ktoré nespolupracovali na prešetrovaní vedúcom k opatreniam, ktoré sú predmetom tohto opätovného prešetrovania, by si mali vyžiadať dotazník čo najskôr, najneskôr však 15 dní po uverejnení tohto oznámenia v Úradnom vestníku Európskej únie.

b) Pre strany, ktoré sa chcú prihlásiť, aby predložili vyplnené dotazníky a akékoľvek iné informácie

Všetky zainteresované strany, ak sa ich vyjadrenia majú počas prešetrovania zohľadniť úvahy, sa musia samy prihlásiť Komisii, oznámiť svoje stanoviská a predložiť vyplnené dotazníky alebo poskytnúť akékoľvek ďalšie informácie do 40 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

c) Vypočutia

V rámci tej istej 40-dňovej lehoty môžu všetky zainteresované strany takisto požiadať o vypočutie Komisiou.

7. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť realizované písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited (4)“ a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05

8. Nespolupráca

V prípadoch, ak ktorákoľvek zainteresovaná strana odmietne sprístupniť alebo neposkytne potrebné informácie v rámci lehôt alebo významnou mierou prekáža v prešetrovaní, môžu sa zistenia, či už pozitívne alebo negatívne, vypracovať na základe dostupných skutočností v súlade s článkom 18 základného nariadenia.

Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, tieto informácie sa nevezmú do úvahy a môžu sa, v súlade s článkom 18 základného nariadenia, použiť dostupné skutočnosti. Ak zainteresovaná strana nespolupracuje alebo spolupracuje len čiastočne a používajú sa dostupné skutočnosti, môže byť pre túto stranu výsledok menej priaznivý, ako keby spolupracovala.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 2117/2005 (Ú. v. EÚ L 340, 23.12.2005, s. 17.).

(2) Ú. v. EÚ L 340, 23.12.2005, s. 17.

(3) Ú. v. EÚ L 189, 21.7.2005, s. 1.

(4) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) z roku 1994 (antidumpingová dohoda).